Document ID: 32014R0741

IZVEDBENA UREDBA KOMISIJE (EU) št. 741/2014
z dne 8. julija 2014
o spremembi Uredbe (ES) št. 26/2004 o registru ribolovne flote Skupnosti
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (EU) št. 1380/2013 z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1) in zlasti člena 24(4) Uredbe,
ob upoštevanju naslednjega:
(1)
Uredba Komisije (ES) št. 26/2004 (2) med drugim določa obveznosti držav članic v zvezi s prenosom podatkov o značilnostih in aktivnostih plovil iz njihovih nacionalnih evidenc na Komisijo.
(2)
Da bi zagotovili natančen in učinkovit prenos podatkov o flotah, je primerno posodobiti Prilogo I k Uredbi (ES) št. 26/2004, kar zadeva kode držav, kode za ribolovno orodje in kode segmentov flot, ki se bodo uporabljale za prenos teh podatkov.
(3)
Treba je zagotoviti razpredelnico kod držav, da bi olajšali prenos podatkov v skladu s členoma 6 in 8 Uredbe (ES) št. 26/2004.
(4)
Po pristopu Hrvaške je treba posodobiti Razpredelnico 3 Priloge I k Uredbi (ES) št. 26/2004 glede kod za ribolovno orodje, tako da se vstavi koda za „harpuno“, ki se v hrvaški floti uporablja kot glavno ali dodatno orodje.
(5)
Razpredelnico 5 Priloge I k Uredbi (ES) št. 26/2004 bi bilo treba posodobiti z vključitvijo nekaterih kod segmentov flot za najbolj oddaljene regije, saj je Uredba Komisije (ES) št. 2104/2004 (3), ki je določala te kode, po razveljavitvi Uredbe Sveta (ES) št. 639/2004 (4) postala brezpredmetna. Zaradi jasnosti je prav tako primerno, da se dodajo nove kode segmentov flot za Mayotte.
(6)
Uredbo (ES) št. 26/2004 bi bilo zato treba ustrezno spremeniti.
(7)
Ukrepi iz te uredbe so v skladu z mnenjem Odbora za ribištvo in ribogojstvo -
SPREJELA NASLEDNJO UREDBO:
Člen 1
Priloga I k Uredbi (ES) št. 26/2004 se spremeni v skladu s Prilogo k tej uredbi.
Člen 2
Ta uredba začne veljati deseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 8. julija 2014

Labels: 19
6
12
18
15